Öljysheikki Tauno Kuosmasen jalostamon Man Oil -yleisöljypullo.
**Tauno Kuosmanen** (1928–2008) oli suomalainen Nilsiän Halunan kylässä asunut yrittäjä, joka tunnettiin **Nilsiän öljysheikkinä**. Hän tuli tunnetuksi vuonna 1986 televisio-ohjelmasta *Karpolla on asiaa*, jossa hän esiintyi öljysheikiksi pukeutuneena. Kuosmanen omisti *Man-Oil-*nimisen yrityksen, joka puhdisti jäteöljyä valmistaen siitä muun muassa voiteluöljyä. Kuosmanen tarjosi puhdistettua öljyään jopa ihmisille lääkkeeksi erilaisiin sairauksiin. Karpon ohjelman esittämisen jälkeen Kuosmanen kiersi varsinkin 1980-luvun lopulla ympäri Suomea esiintymässä ja myymässä Man-Oilin tuotteita kauppojen avajaisissa, messuilla ja markkinoilla. Kuosmasen luona Nilsiässä vieraili myös paljon turisteja näihin aikoihin.

Kuosmanen asui 1970-luvulla Vesilahdella ja oppi öljynpuhdistamisen taidot työskennellessään Lempäälässä vuosina 1950–1978 toimineen Kajomeri Oy:n jäteöljynpuhdistamolla. Kuosmanen perusti oman yrityksensä jo Vesilahdella asuessaan, mutta täyteen vauhtiin öljynpuhdistustoiminta pääsi vasta Nilsiään muuton jälkeen. Kuosmanen käytti jo tuolloin Manoil-tuotemerkkiä, kun taas Kajomeri valmisti jäteöljystä *Meroil*-nimistä voiteluöljyä.

Kuosmasta syytettiin vuonna 1990 jatketusta petoksesta ja myrkyttämisestä hänen myytyään mineraaliöljyä lääkkeenä. Juuan kihlakunnanoikeus totesi hänet kuitenkin syyntakeettomaksi apulaisprofessori Erkki Väisäsen antaman lausunnon perusteella. Mielentilatutkimuksen mukaan Kuosmanen uskoi muun muassa saaneensa valtiovallalta määräyksen perustaa suuri haaremi, jotta öljynjalostustoiminta ei tyrehtyisi. Kuosmanen jatkoi tämän jälkeenkin öljystä valmistetun ihmeseeruminsa kauppaamista ja väitti sen muun muassa parantaneen AIDS-potilaan viidessä vuorokaudessa. Lääkkeen oli määrä parantaa lukuisia muitakin sairauksia ja vaivoja, kuten syöpä, reumatismi ja eturauhastulehdus.

Kuosmanen löydettiin kuolleena kotinsa läheltä vuonna 2008. Vuonna 2020 hänen kotitilansa oli yhä paikallaan, tosin jo ränsistyneenä ja uudella omistajalla.

Muisto Nilsiän öljysheikistä elää Halunan naapurikylässä Pajulahdessa kantatien 75 varrella sijaitsevan Man Oil -huoltoaseman nimessä.

Nilsiän öljysheikki populaarikulttuurissa
-----------------------------------------

Jope Ruonansuu esitti 1980-luvulla Visa Mäkisen tuottamissa videokasettijulkaisuissa *Aikuisten viihde-spaketti* ja *Matkiva kulkuri* Woman Oil-nimisen yhtiön öljysheikkiä, joka oli parodia Kuosmasen Nilsiän öljysheikistä.

Nilsiän harrastajateatteri aloitti vuonna 2023 esittämään Simolan kesäteatterissa kirjailija-toimittaja Antti Heikkisen käsikirjoittamaa "Sheikki" -nimistä näytelmää, joka kertoo Tauno Kuosmasen tarinan.

Lähteet
-------

1. 1 2  Fordson-club Finland 31.12.2008: keskustelu Nilsiän öljysheikistä
2. 1 2  Hannu Karpon ohjelma Nilsiän öljysheikistä (Youtube)
3. ↑  Nilsiän öljyseikki jätettiin tuomitsematta (maksullinen artikkeli) Helsingin Sanomat 13.9.1990. Viitattu 26.7.2018.
4. ↑  Jukka Lindfors: Nilsiän öljyšeikin ihmeseerumi paransi kaiken Yle Elävä arkisto 9.10.2015. Viitattu 26.7.2018.
5. ↑  Muistatko Hannu Karpon esittelemän Nilsiän öljysheikin? Lupasi parantaa aidsin viidessä päivässä Iltalehti 4.3.2017. Viitattu 26.7.2018.
6. ↑  Nilsiän öljysheikin tila on yhä elossa, vaikkakin jo ränsistynyt *Karjalainen (maksullinen artikkeli)*. Viitattu 14.1.2021.
7. ↑  Nilsiän öljysheikin huoltamolla pelattiin lähes 3 miljoonan euron potti *Savon sanomat 5.11.2015*. Viitattu 14.1.2021.
8. ↑  Aikuisten viihde-spaketti (1987) *FIx-galleria*. Viitattu 17.8.2023.
9. ↑  Ronkainen, Anna: Muistatko Nilsiän öljyšeikin? Tauno Kuosmasen erikoinen tarina nähdään teatterilavalla tänä kesänä *Yle Uutiset*.  2.7.2023. Viitattu 17.8.2023.
10. ↑  Sheikki *nilsianharrastajateatteri.fi*. Viitattu 17.8.2023.

Aiheesta muualla
----------------

* YouTube: Karpo Official: Nilsiän öljysheikki | Karpolla on asiaa
* YouTube: Nilsiän öljysheikki - History of finland